Nariadenie Komisie (EHS) č. 1708/84
z 19. júna 1984,
ktorým sa po druhýkrát mení a dopĺňa nariadenie (EHS) č. 65/82 ustanovujúce podrobné pravidlá pre prevod cukru do nasledujúceho hospodárskeho roka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1785/81 z 30. júna 1981 o spoločnej organizácii trhov v sektore cukru, [1] naposledy zmenené a doplnené nariadením (EHS) č. 606/82, [2] a najmä na jeho článok 27 ods. 3,
keďže článok 27 nariadenia (EHS) č. 1785/81 ustanovuje, že začiatok obdobia skladovania cukru, ktorý sa prevádza do nasledujúceho hospodárskeho roku, sa môže meniť podľa toho, kedy bol daný cukor vyrobený; keďže článok 2 nariadenia Komisie (EHS) č. 65/82, [3] v znení nariadenia (EHS) č. 948/82, [4] stanovuje, že obdobie skladovania začína dňom, ktorý oznámil príslušný podnik; keďže uvedený deň môže predchádzať dňu oznámenia, a tým je daná uvedenému podniku možnosť poskytnúť svojmu oznámeniu spätnú účinnosť, ktorú uvedený článok 27 nezamýšľal; keďže by sa preto malo ustanoviť, že začiatok skladovania nesmie predchádzať dňu obdržania oznámenia;
keďže opatrenia stanovené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Štvrtý pododsek článku 2 ods. 1 nariadenia (EHS) č. 65/82 sa týmto nahrádza takto:
"Za predpokladu, že sú splnené podmienky prvého pododseku, začína obdobie skladovania prevedeného cukru uvedené v článku 27 ods. 2 nariadenia (EHS) č. 1785/81 v deň, ktorý podnik oznámil príslušnému orgánu dotknutého členského štátu. Tento deň však nesmie predchádzať dňu, v ktorý príslušný orgán obdrží uvedené oznámenie. Ak deň uvedený v žiadosti predchádza dňu, v ktorý príslušný orgán obdržal oznámenie, obdobie skladovania začína dňom, kedy toto oznámenie príslušný orgán obdržal."
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli, 19. júna 1984